Вдъхновяваща, успешна и красива – предизвикателството да бъдеш жена

*„Ах, чедо, жена си се родила. Господ ти е дал това изпитание. Трябва да си умна, хубава и като те гледат хората да си думат: „Дано и моята щерка такава да стане“. Тъй е, чедо, щото да бъдеш жена не е проклятие, а Божия благословия. Запомни го!“*

*Баба*

Да бъдеш жена – гордост или смирение? Да бъдеш жена – проклятие или благословия? Да бъдеш жена – щастие или мъка? Да бъдеш жена – награда или наказание? Да бъдеш или да не бъдеш жена? Това е въпросът… И този въпрос не е от днес или от вчера. Той съществува, откакто свят светува. И много и различни отговори са давани на този въпрос и въпреки това все още има хора, които се питат. И ти си една от тези, които търсят отговора, нали? На правилното място си попаднала. Аз мога да ти помогна…

Да си жена е предизвикателство, което понякога ти се струва непосилно. Да си жена означава да знаеш как да изтриеш сълзите на отчаянието и да вдъхновиш човека да се бори и да успее. Жената трябва да бъде независима и успешна, за да може с гордост да стои изправена и да върви редом до своя човек. Жената е символ на вдъхновение, божественост и красота. Красивата жена е муза. Тя е съвършенство. И знам, че вече се плашиш от думите ми. А ти си мислеше, че да си жена е лесно, нали? Не, не се плаши. Не бягай! Да си жена е предизвикателство, но ти можеш да се справиш.

Жената е вдъхновение за поети, писатели, художници. Толкова поеми са написани за красотата, силата, изяществото и съвършенството й. Всеки, за когото жената е била вдъхновение, я обожествява, възхищава й се. Жената е главна героиня в романи и разкази. Тя е онзи ангел, слизащ от небето, в картините на Ботичели, да Винчи, ван Делфт. Жената обаче е вдъхновение и за всички хора около себе си. Със своите сила, успехи и вяра тя може да даде устрем на онзи, който е плах и няма достатъчно смелост, за да полети. Вдъхновяващата жена ще излекува счупеното крило на човека до себе си, ще му покаже правилния път, ще го успокои, че вятърът не е толкова силен, колкото изглежда, дори и самата тя ще полети, за да му покаже пътя към върха. Вдъхновяващата жена е пример за подражание. Моята баба всяка сутрин се събуждаше с усмивка като че ли нямаше проблеми и времето навън не беше мрачно. В душата й непрестанно грееше слънце. Със своята усмивка, дошла незнайно от къде, тя успяваше да стопли сърцата на всички ни. Всяка сутрин баба слагаше забрадката си и винаги се закичваше с мушкато зад ухото. Защо го правеше и ние не знаехме. Но като я видиш усмихната и с цвете зад ухото, запретнала ръкави за да омеси любимите ни мекици, е, кажи ми как да не се вдъхновиш за деня. А дядо… Той какъв късметлия беше… Баба редовно го успокояваше, когато беше тъжен, мрачен или ядосан. Тя с лекота намираше решения на проблемите му. Беше му опора, най-довереният му човек, спътницата в живота му. Баба винаги казваше, че една жена трябва да бъде плътно зад гърба на мъжа си, за да му бъде опора, да го пази от лошото като бъде очите на гърба му. Дядо пък твърдеше, че баба винаги върви крачка пред него и знае всяка негова мисъл и действие. Аз обаче ще ти разкрия тайната им. Баба не вървеше нито пред, нито зад дядо, а винаги плътно до него. Очите на баба бяха огледало, в което дядо се оглеждаше всяка сутрин и виждаше себе си успял и съвършен. Бръчките по лицето й бяха книга, написана на език, който само дядо говореше, защото знаеше къде, кога и как се е появила всяка бръчица. Устата на баба беше пчелна пита, а всяка нейна дума – капка сладък мед, който гали небцето ти и услажда живота. Ръцете на баба бяха пристан и заслона за дядо, който винаги имаше нужда от нейната прегръдка. Баба цялата беше вдъхновение за дядо. След нейната загуба дядо се изгуби по пътя, не намираше смисъл в нищо. Музата му липсваше. Гледаш ме с недоумение. Не ме питай, аз също не знам… Баба беше причината заради която дядо успяваше, работеше и дишаше. А когато го няма вдъхновението ти, животът ти е празен. Празен живот не се живее. И не след дълго дядо отиде при своето вдъхновение в рая. От къде съм сигурна ли? За него беше рай и съборената къщурка, щом наоколо кръжеше като пеперуда неговата самодива с бяло мушкато зад ухото.

За да си жена обаче е необходимо не само да си вдъхновение за успехите на другите, а и самата ти да си успяла. Ти ме питаш какво означава една жена да е успешна. Жената е нежното същество, което според повечето мъже трябва да бъде пазено, глезено, гледано под похлупак. Ти кимаш с глава. Съгласна си с това? Така ли? Ох, мое малко момиче… Представи си, че отглеждаш две цветя. Едното расте в градината. Поливаш го рядко и се надяваш да завали дъжд, та да види и то малко водица. Всеки ден вятър брули цветовете му и разклаща стъблото му в различна посока. Другото цвете го гледаш в саксия на най-хубавото място на прозореца, където слънцето всяка сутрин го огрява. Поливаш го и му се радваш. А сега си представи тези две цветя навън в силна буря. Дали кое ще оцелее? Мълчиш и гледаш надолу. Така е и с жените. И те са като цветята. Успялата жена обаче може да посрещне всяка буря, защото знае как да се справи с дъжда, гръмотевиците и силния вятър. Тя със знания, труд и постоянство е постигнала успехите си. Знай, че жената трябва да бъде нежна, но не и чуплива; трябва да вярва и да се опира на човека до себе си, но не и да очаква той да изгради живота й, той да купи щастието й. Успялата жена е вдъхновяваща, защото е самоуверена и горда. Тя вярва в себе си, в силите и в мечтите си, защото успехите, които е постигнала, са лично нейни. Успялата жена е добра домакиня, която всяка вечер изслушва как е минал деня на всеки от семейството, подготвя вечерята, създава уюта у дома. Успялата жена е жената с кариера, която има цели и достига върхове в своите професионални начинания. Ако искаш наречи я жена със суперсили, но тя успява да съчетае личен и професионален живот и не само да изглежда в чуждите очи като такава, а и да се чувства перфектна. Плашиш се от моите думи и те е страх, че не си такава. Спокойно, аз също не съм. Има време за нас. Нали сега се учим на това да бъдем жени. А тази наука е толкова сложна и сакрална. Не забравяй, че мъжете дори и не подозират за нея… И отново се сетих за баба. Извинявай, но снощи я сънувах и не ми излиза от ума цял ден. Баба беше успяла жена. Нейното семейство беше съвършено като семействата в книгите. Всеки знаеше ролята си, споделяха се мъки и тревоги, радости и поводи за щастие. Празнуваше се всеки празник. Трапезата винаги беше неповторима. Не, нямаше от пиле мляко. Баба и дядо не бяха милионери. Неповторима беше, защото във всяко нещо си личеше почеркът на баба. Тази жена правеше и масата със скъсаната покривка по краищата да изглежда като маса в петзвезден ресторант. Освен в семейството си баба успяваше и в професията си. Беше шивачка. Нямаше друга жена, която така да борави с шевната машина и иглата. Всеки плат в ръцете й се превръщаше в рокля за принцеса от приказките, а всяко непотребно парченце веднага ставаше дреха за моята кукла. Нели (така се казваше куклата ми) имаше цял гардероб с ушитите от баба дрехи. Любимото нещо на баба обаче беше да шие дрехите на дядо. Тя им слагаше бродерии, закърпваше дупките с любов и старание. А дядо… Той дори не знаеше как се вдява конецът в иглата. Успяла жена беше баба. Въртеше къщата и целия шивашки цех. А аз и ти сме седнали да си говорим, защото сме се изморили от живота. Ехо, баба не каза, че е уморена дори и в последните си мигове, а ние с теб сме само на двадесет години. Засрами се!

Много говорих за баба и на теб ти стана любопитно. Чакай ще потърся снимка в някой от старите албуми. Ето… Открих. Гледаш снимката и не отделяш очи от нея. Знам, че красотата на баба те омагьоса. Снимката е черно-бяла, но красотата й си личи. Това е съвършено красива жена. Спомням си очите й – дълбоки и сини. Ако се огледаш в тях, можеш да се удавиш. Спомням си кожата й. Толкова нежно ме галеше, че сякаш перо ме докосваше. Спомням си косите й – винаги да две плитки, спускащи се чак до кръста й. Това беше баба без филтри, без пластични операции и без фон дьо тен. Знаеш обаче, че красотата не е само това, което може да видиш с очите си. За всеки човек е важна душевната красота. Една жена с гордост може да твърди, че е красива, ако красиви са постъпките й. Не говоря за велики постъпки, а за добро сърце, което да си личи дори и в малките неща. Баба например винаги даваше трохичките от останалия от закуската хляб на врабчетата през зимата. Когато дойдеха деца да я сурвакат по Нова година, баба винаги беше подготвена със сушени плодове, кърпичка или терлички и задължително паричка. Не делеше хората. Никога не връщаше човек, почукал на вратата й. Нагостяваше го с каквото е дал Бог. Тя ме научи, че красотата на жената е в сърцето. С годините кожата се сбръчка, лицето помръква. Ето защо колкото и да звучи като клише, красотата на жената е в душата й. Ако жената знае как да обича, ако проявява грижа и любов, то тя е божествено красива. Клишетата са затова създадени, защото са верни и понякога аз ги използвам както сега, за да ти докажа твърденията си.

За жените съществуват толкова много клишета, предразсъдъци и стереотипи. Жената обаче не бива да се влияе от тях, нито пък да позволява да я поставят в рамка. Жената е божествено създание, създадено с много любов, чар, гордост. Тя е крехка, ранима и любвеобилна. Жената е като сърна – обича свободата си, дръзка и горда. Не се плаши от ловците, защото знае, че с хитрост може да се справи с тях. Самодива, богиня или сърна… И аз не зная как да опиша жената. Ще го направя със сравнения – красота на изгрев, сърце като памук, сила като великан, твърдост като скала, нежност като перо, любов като… Чакай! Жената е толкова чудно същество, че дори и сравненията си противоречат – не може и да е нежна, и силна; и дръзка, и крехка…

За жените се е писало много, но знай едно – когато жена се ражда и боговете затаяват дъх, защото се ражда съвършенство не в небесата или в божествените върхове, а тук – на Земята.

Гордей се, че си жена и бъди вдъхновяваща, успешна и красива. Бъди като баба… Сълза се стече от очите ти и падна върху нейната снимка. Нещо май ти тежи. Поплачи си. Това също е присъщо на жената, но след това изтрий сълзите си и дерзай, момиче. Така се ще превърнеш в жена. А аз… Аз ще послушам собствените си съвети. Днес явно говоря мъдро. Първо обае ще отида да видя баба. Ще купя и малко теменужки, които да засадя. Тя много ги обичаше. Нека да види жената, в която се превръщам.

*„Моето момиче, докато станеш жена много хляб има още да изядеш. Ще падаш и ще ставаш, ще си наранена и щастлива, ще вярваш и ще плачеш. Това е жената - чудо на природата, на боговете, на вселената…“*

*Баба*

Светлана Янкова Великова, Великотърновски университет "Св. св. Кирил и Методий"